’n Bok met (te veel) skop?Faf de Klerk laat waai met sy skopvoet. Foto: Odd Andersen. “Op die einde van die dag Dok, is ons maar net ’n mens. Met ’n boot, bootie, boot wat baie skop,” sing Leon Schuster in een van sy treffers. Die video mag dalk destyds na ’n skoppende Naas Botha verwys het, maar dit is ongetwyfeld vandag steeds relevant – veral as na die Springbokke se skop-en-hoop-strategie gekyk word. Die Bokke se wedstrydplan ontlok ongetwyfeld baie kritiek. Eerstens van die internasionale rugbygemeenskap omdat Siya Kolisi se span die Webb Ellis-trofee én die reeks teen die Britse en Ierse Leeus met dié strategie gewen het. Maar ná drie agtereenvolgende nederlae is plaaslike rugbyliefhebbers ook effens keelvol vir die alewige geskoppery. “Skop en storm, wat ’n vervelige storie,” het een Maroela Media-leser die afgelope naweek gekla toe die Springbokke met 19 – 17 in die honderdste toetswedstryd teen die All Blacks verloor het. Maar, sê Jordie Barrett (die man wat die wenstrafskop oor die dwarslat gejaag het) die skoptaktiek het vir ’n paar benoude oomblikke – veral vir die agterste driehoek – gesorg. Die Springbokke se enigste drie het juis van ’n skop gekom wat George Bridge op die All Blacks-doellyn misgevang het. S’bu Nkosi het die Springbokke se enigste drie teen die All Blacks gedruk; juis nadat George Bridge ’n skop misgevang het. Foto: Patrick Hamilton/AFP. “Dit is iets wat ek nie van George verwag het nie. Tydens oefensessies vang hy alles raak,” het Barrett gesê. Volgens die Kiwi-heelagter het die Bokke se skopstrategie – veral wanneer hulle naby die Kiwi’s se doellyn is – hulle met tye onkant betrap. Dan maak Faf de Klerk dinge ook soms moeilik met sy skopvariasies. “Ek het nog nooit met soveel mededingende skoppe in ’n wedstryd te doen gekry nie. Dit was ’n taai uitdaging, maar ek het dit beslis geniet. Elke keer wanneer hulle gereed maak om te skop, het ek geweet dit is ’n geleentheid om ’n lugaanval te wen.” Barrett meen dat hulle ’n teenvoeter daarvoor sal moet vind want die Bokke gebruik dit in verskillende scenario’s gedurende ’n toets. “Hulle doen dit selfs wanneer hulle op die aanval in ons gebied is: Skop die bal na een van ons ouens wat effens op sy eie staan en baie van hul spelers sit dan die bal met mening agterna.” Maar hier is die probleem met die skop-en-hoop-spelpatroon – almal weet teen hierdie tyd wat om van die Bokke te verwag. Barrett het self gesê dat die All Blacks nou meer as genoeg tyd vóór die volgende toets het om ’n plan te beraam om enige Bok-skop te fnuik. Speel steeds volgens jou sterkpunte, maar moenie ’n ding oordoen nie. Dalk kan ’n mens ’n snelbouler as voorbeeld gebruik. Vyf agtereenvolgende wegswaaiers buite die wegpen sal nie vir veel hoofbrekens sorg nie, maar daardie sesde bal wat skielik terug na paaltjies beweeg kan dinge vir ’n kolwer bemoeilik. ’n Mens moet egter seker ook in ag neem dat die Springbokke tot laat in die Townsville-wedstryd met 17 – 16 voorgeloop het. Sou daar steeds soveel klagtes gewees het as hulle die toets gewen het?